ইস্ট-ওয়েস্ট মেডিকেল কলেজ

ইস্ট-ওয়েস্ট মেডিকেল কলেজ বাংলাদেশের রাজধানী ঢাকায় অবস্থিত একটি বেসরকারী মেডিকেল কলেজ। এর অবস্থান ঢাকা উত্তর সিটি কর্পোরেশন এলাকার আওতাধীন তুরাগ থানার নিশাতনগর, জেবিসিএস সরণীতে, আব্দুলাহপুর-আশুলিয়া বেড়িবাঁধ সড়ক সংলগ্ন এলাকায়। এখানে ৬৫০ শয্যা বিশিষ্ট জেনারেল হাসপাতাল আছে। এটি একটি একাডেমিক মেডিকেল কলেজ হাসপাতাল যেখানে ঢাকা বিশ্ববিদ্যালয় এর মেডিসিন ফ্যাকাল্টির অধীনে ৫ বছর মেয়াদি ব্যাচেলর অব মেডিসিন ও ব্যাচেলর অব সার্জারি (এমবিবিএস) প্রোগ্রাম চালু রয়েছে। এছাড়াও একই ক্যাম্পাসে আপডেট ডেন্টাল কলেজ ও হাসপাতাল, ইস্ট ওয়েস্ট নার্সিং কলেজ ও ইন্সটিটিউট রয়েছে। এছাড়াও বিশেষায়িত ট্রমা সেন্টার, স্টোক সেন্টার, কিডনী ট্রান্সপ্লান্ট সেন্টার নির্মানাধীন রয়েছে।

 অন্যান্য 
ইস্ট ওয়েস্ট মেডিকেল কলেজ ও হাসপাতাল (ইডব্লিউএমসিএইচ) আলিম ফাউন্ডেশনের সক্রিয় সহযোগিতায় ও আইচি হেলথ কেয়ার গ্রুপের সার্বিক তত্বাবধানে ২০০০ সালে ঢাকার তুরাগে প্রতিষ্ঠিত হয়। প্রথমে ৫০ জন ছাত্রছাত্রী নিয়ে যাত্রা শুরু হয় মেডিকেল কলেজের কার্যক্রম। বর্তমানে ১২৫ জন করে শিক্ষার্থী সম্মিলিত মেডিকেল ভর্তি পরীক্ষায় উত্তীর্ণ হয়ে ভর্তি হতে পারেন এবং ২০২৫-২৬ শিক্ষাবর্ষে ২৩ তম এমবিবিএস ব্যাচ ভর্তি হয়েছে। ৫০% আসন বিদেশী শিক্ষার্থীদের জন্য বরাদ্দ, যেখানে বর্তমানে নেপাল, মালদ্বীপ এবং ভারতের জম্মু-কাশ্মীর, আসাম, উত্তর প্রদেশ, বিহার ও পশ্চিমবঙ্গের শিক্ষার্থী রয়েছে।

 বিভাগসমূহ 

এনাটমি, ফিজিওলজি, বায়োকেমিস্ট্রি, কমিউনিটি মেডিসিন, ফরেনসিক মেডিসিন, প্যাথলজি, মাইক্রোবায়োলজি, ফার্মাকোলজি, জেনারেল মেডিসিন, জেনারেল সার্জারি, গাইনি ও অবস, অপথ্যালমোলজি, ইএনটি, নিউরোমেডিসিন, নিউরো সার্জারি, অর্থোপেডিক্স, সাইকিয়াট্রি, ব্লাড ট্রান্সফিউশন, ফ্যামিলি প্ল্যানিং, ইউরোলজি, ডার্মাটোলজি, নেফ্রলজি এবং অন্যান্য গুরুত্বপূর্ণ সব বিভাগ রয়েছে।

 শিক্ষার্থীদের আবাসন ব্যবস্থা 

ছেলেদের জন্য ১টি ও মেয়েদের জন্য ২টি পৃথক হল রয়েছে। এছাড়াও নার্সিং হোস্টেল আছে। নতুন হল নির্মানাধীন।

 সহশিক্ষা কার্যক্রম 

মেডিকেল শিক্ষার্থীদের দ্বারা পরিচালিত জাতীয় পর্যায়ের স্বেচ্ছাসেবী সংগঠন "সন্ধানী" এর কার্যক্রম রয়েছে। "সন্ধানী, ইস্ট-ওয়েস্ট মেডিকেল ও আপডেট ডেন্টাল কলেজ ইউনিট" নাম এ এর কার্যক্রম পরিচালিত হয়। এছাড়াও "ইস্ট-ওয়েস্ট মেডিকেল ডিবেটিং ও কুইজ ক্লাব" নামে পৃথক একটি সংগঠন রয়েছে। নিয়মিত ক্রীড়া প্রতিযোগিতা ও বার্ষিক সাংস্কৃতিক অনুষ্ঠান আয়োজিত হয়। ইস্ট ওয়েস্ট মেডিকেল কলেজের প্রাক্তন ছাত্র-ছাত্রীদের সমন্বয়ে একটি এ্যালামনাই  এসোসিয়েশন রয়েছে।

 ইস্ট ওয়েস্ট মেডিকেল কলেজ জার্নাল 

ইস্ট ওয়েস্ট মেডিকেল কলেজের একটি জার্নাল রয়েছে- ইস্ট ওয়েস্ট মেডিকেল কলেজ জার্নাল (ইংরেজি- EWMCJ-East West Medical College Journal) যা বাংলাদেশ মেডিকেল ও ডেন্টাল কাউন্সিল স্বীকৃত জার্নাল। এটির আইএসএসএন নাম্বারঃ p-ISSN: 2220-8658; e-ISSN: 3007-956X। এটি একটি ডাবল ব্লাইন্ডেড পীর রিভিউড জার্নাল যা বছরে ২ বার- জানুয়ারী ও জুলাই এ প্রকাশিত হয়ে থাকে। বাংলাদেশ জার্নাল অনলাইনের ওয়েব সাইটের মাধ্যমে এটি নিয়মিত প্রকাশিত হচ্ছে। ২০২৫ সালে জার্নালটি ক্রস রেফ, ওপেন এলেক্স ও গুগল স্কলারে ইন্ডেক্সড হয়েছে। 

 তথ্যসূত্র 

বিষয়শ্রেণী:ঢাকা জেলার মহাবিদ্যালয়
বিষয়শ্রেণী:২০০০-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:বাংলাদেশের বেসরকারি মেডিকেল কলেজ